Mida on ühist aprillimässul Eestis ja erakorralisel olukorral Georgias? Noh, õige mitu asja, millest tähtsaim on tõdemus, et raskuste tekkides on "lääne sõpradest" rohkem kahju kui kasu. Ning õppetund on nii Eesti, Georgia, aga näiteks ka Ukraina puhul üks ja sama: kui ise oma probleemidega (loe: Vene survega) hakkama saadakse, siis aitavad ka "sõbrad", muul juhul mitte.    Georgia võimud on pidevalt selgitanud, et sisepoliitiline ebastabiilsus riigis on Vene eriteenistuste ning venemeelsete ärimeeste tekitatud. Tuleb tuttav ette?  Viimastel päevadel suurendas  Venemaa  oma sõjalist kohalolekut Abhaasias, viies sellesse enda poolt tekitatud ja toetatud Georgiast lahku löönud enklaavi tanke, kahureid ja raketiseadeldisi. "Venemaa üritab kasu lõigata olukorra pealt Georgias, mille Venemaa ise tekitas," ütles Georgia  parlamendi  esinaine Nino Burdžanadze sõjalist survet ja poliitilist kriisi kommenteerides. Mida teevad selle peale lääneriigid,  ilma  kelle toeta poleks  president  Mihhail Saakašvili kunagi võimule tõusnud?